作者：李清照
词牌/韵律：长寿乐

paragraphs: 微寒应候。
望日边六叶，阶蓂初秀。
爱景欲挂扶桑，漏残银箭，杓回摇斗。
庆高闳此际，掌上一颗明珠剖。
有令容淑质，归逢佳偶。
到如今，昼锦满堂贵胄。
荣耀，文步紫禁，一一金章绿绶。
更值棠棣连阴，虎符熊轼，夹河分守。
况青云咫尺，朝暮重入承明后。
看彩衣争献，兰羞玉酎。
祝千龄，借指松椿比寿。